Document ID: 32014D0795

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Νοεμβρίου 2014
σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(2014/795/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1) (οδηγία ΦΠΑ), και ιδίως το άρθρο 395 παράγραφος 1,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Με επιστολή που πρωτοκολλήθηκε στη Γενική Γραμματεία της Επιτροπής την 16η Μαΐου 2014, η Λιθουανία ζήτησε την άδεια να εφαρμόσει μέτρο παρέκκλισης από το άρθρο 287 παράγραφος 11 της οδηγίας ΦΠΑ, προκειμένου να συνεχίσει να απαλλάσσει ορισμένους υποκειμένους στον φόρο με ετήσιο κύκλο εργασιών που δεν υπερβαίνει το ισόποσο των 45 000 EUR σε εθνικό νόμισμα με βάση τον συντελεστή μετατροπής που ίσχυε την ημέρα της προσχώρησής της στην Ένωση («μέτρο»). Το μέτρο θα απήλλασσε τους εν λόγω υποκειμένους στον φόρο από ορισμένες ή από όλες τις συναφείς με τον φόρο προστιθέμενης αξίας (ΦΠΑ) υποχρεώσεις οι οποίες αναφέρονται στον τίτλο XI κεφάλαια 2 έως 6 της οδηγίας ΦΠΑ.
(2)
Με επιστολή της 6ης Ιουνίου 2014, η Επιτροπή ενημέρωσε τα άλλα κράτη μέλη σχετικά με το αίτημα που υπέβαλε η Λιθουανία. Με επιστολή της 12ης Ιουνίου 2014, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.
(3)
Τα κράτη μέλη μπορούν ήδη να εφαρμόζουν ειδικό καθεστώς για τις μικρές επιχειρήσεις δυνάμει του τίτλου XII της οδηγίας ΦΠΑ. Το παρατεινόμενο μέτρο παρεκκλίνει από τον τίτλο XII της οδηγίας ΦΠΑ μόνο ως προς το ότι το όριο ετήσιου κύκλου εργασιών του υποκειμένου στον φόρο για το ειδικό καθεστώς είναι υψηλότερο από το επιτρεπόμενο για τη Λιθουανία δυνάμει του άρθρου 287 παράγραφος 11 της οδηγίας ΦΠΑ, το οποίο ανέρχεται σε 29 000 EUR.
(4)
Με την εκτελεστική απόφαση 2011/335/ΕΕ του Συμβουλίου (2), επιτράπηκε στη Λιθουανία, ως μέτρο παρέκκλισης, να απαλλάσσει έως τις 31 Δεκεμβρίου 2014 τους υποκειμένους στον φόρο με ετήσιο κύκλο εργασιών που δεν υπερβαίνει τα 45 000 EUR. Δεδομένου ότι το όριο αυτό οδήγησε σε μερική απαλλαγή των μικρότερων επιχειρήσεων από τον ΦΠΑ, θα πρέπει να επιτραπεί στη Λιθουανία να παρατείνει το μέτρο για περαιτέρω περιορισμένο χρονικό διάστημα. Οι υποκείμενοι στον φόρο δύνανται πάντοτε να επιλέξουν το κανονικό καθεστώς ΦΠΑ.
(5)
Βάσει των πληροφοριών που διαβίβασε η Λιθουανία, η παράταση της παρέκκλισης θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο τελικό στάδιο της κατανάλωσης.
(6)
Η παρέκκλιση δεν έχει επίπτωση στους ιδίους πόρους της Ένωσης που προέρχονται από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο δεύτερο εδάφιο του άρθρου 2 της εκτελεστικής απόφασης 2011/335/ΕΕ, η ημερομηνία «31 Δεκεμβρίου 2014» αντικαθίσταται από την ημερομηνία «31 Δεκεμβρίου 2017».
Άρθρο 2
Η παρούσα απόφαση εφαρμόζεται από την 1η Ιανουαρίου 2015.
Άρθρο 3
Η παρούσα απόφαση απευθύνεται στη Δημοκρατία της Λιθουανίας.
Βρυξέλλες, 7 Νοεμβρίου 2014.

Labels: 2
4
15
18